text: Bilist dræbt efter overhaling af gyllevogn 
  04 maj 2011 kl. 06.18
  47-årig mand trafikdræbt på Tingvejen nær Esbjerg, da han under en overhaling kørte ind i en lastbil.
  En overhaling af en traktor med efterspændt gyllevogn udviklede sig tirsdag aften fatalt for en 47-årig mandlig bilist på Tingvejen ved Roust nordøst for Esbjerg, skriver ritzau.
   
  
  Mand eller kvinde? 
  I forbindelse med overhalingen tordnede bilisten frontalt sammen med en modkørende lastbil.
   - Bilisten blev dræbt på stedet og var faktisk så ilde tilredt, at det i første omgang var vanskeligt at identificere kønnet på ham, siger vagtchef Erik Lindholdt ved Syd- og Sønderjyllands Politi.
  
  Fra Grindsted
  De efterfølgende undersøgelser har dog vist, at der er tale om en 47-årig mand fra Grindsted.
  Føreren af lastvognen slap fysisk uskadt fra kollisionen.
  Politiet har underrettet den dræbtes pårørende.
  